คำสั่งสำนักงานทะเบียนหุ้นส่วนบริษัทกลาง

ที่ ๑/๒๕๖๖
เรื่อง กำหนดหลักเกณฑ์และเอกสารประกอบคำขอจดทะเบียนจัดตั้ง จดทะเบียนเพิ่มทุน
ของห้างหุ้นส่วนและบริษัทจำกัด และจดทะเบียนควบรวมบริษัทจำกัดที่มีการเพิ่มทุน

เพื่อให้การจดทะเบียนจัดตั้ง การจดทะเบียนเพิ่มทุนของห้างหุ้นส่วนและบริษัทจำกัดและ
การจดทะเบียนควบรวมบริษัทจำกัดที่มีการเพิ่มทุน ซึ่งได้มีการชำระเงินลงทุนหรือชำระเงินค่าหุ้น
เป็นไปด้วยความถูกต้องตรงกับข้อเท็จจริงที่ขอจดทะเบียน

อาศัยอำนาจตามความในข้อ ๓ วรรคสาม แห่งกฎกระทรวงจัดตั้งสำนักงานทะเบียนหุ้นส่วน
บริษัทแต่งตั้งนายทะเบียน และกำหนดหลักเกณฑ์และวิธีการในการจดทะเบียนห้างหุ้นส่วนและบริษัทจำกัด
พ.ศ. ๒๕๔๙ ออกตามความในประมวลกฎหมายแพ่งและพาณิชย์ นายทะเบียนกลางจึงมีคำสั่ง
ดังต่อไปนี้

๑. ให้ยกเลิกคำสั่งสำนักงานทะเบียนหุ้นส่วนบริษัทกลาง ที่ ๖๖/๒๕๕๘ เรื่อง กำหนดหลักเกณฑ์
และเอกสารประกอบคำขอจดทะเบียนจัดตั้งและเพิ่มทุนจดทะเบียนห้างหุ้นส่วนและบริษัทจำกัด ลงวันที่
๒๔ มีนาคม ๒๕๕๘

๒. การจดทะเบียนจัดตั้งห้างหุ้นส่วนและบริษัทจำกัด ซึ่งมีทุนที่ขอจดทะเบียนเกินกว่าห้าล้านบาท
ให้จัดส่งเอกสารประกอบคำขอจดทะเบียนตามระเบียบสำนักงานทะเบียนหุ้นส่วนบริษัทกลางว่าด้วย
การจดทะเบียนห้างหุ้นส่วนและบริษัทจำกัด พ.ศ. ๒๕๖๑ และที่แก้ไขเพิ่มเติม รวมทั้งจัดส่งเอกสาร
เพิ่มเติม ดังนี้

(๑) กรณีชำระด้วยเงิน ให้จัดส่งเอกสารหลักฐานที่ธนาคารออกให้เพื่อรับรองหรือแสดงว่า
หุ้นส่วนผู้จัดการหรือกรรมการที่มีอำนาจลงนามคนใดคนหนึ่งได้รับชำระเงินลงทุนหรือเงินค่าหุ้น
ตามจำนวนที่ชำระไว้แล้ว พร้อมคำขอจดทะเบียนจัดตั้ง

เมื่อนายทะเบียนมีคำสั่งรับจดทะเบียนแล้ว ให้จัดส่งเอกสารหลักฐานที่ธนาคาร
ออกให้เพื่อรับรองหรือแสดงว่าห้างหุ้นส่วนและบริษัทจำกัดได้รับเงินลงทุนหรือเงินค่าหุ้นที่หุ้นส่วน
ผู้จัดการหรือกรรมการเก็บรวบรวมไว้แล้ว ภายใน ๑๕ วันนับแต่วันที่นายทะเบียนมีคำสั่งรับจดทะเบียน

(๒) กรณีชำระด้วยทรัพย์สิน ให้จัดส่งหนังสือยืนยันของผู้เป็นเจ้าของทรัพย์สินว่าจะโอน
กรรมสิทธิ์ในทรัพย์สินให้แก่ห้างหุ้นส่วนหรือบริษัทจำกัด หรือหนังสือยืนยันว่าจะให้ห้างหุ้นส่วน
ใช้ทรัพย์สินพร้อมคำขอจดทะเบียนจัดตั้ง

เมื่อนายทะเบียนมีคำสั่งรับจดทะเบียนแล้ว ให้จัดส่งเอกสารหลักฐาน ดังต่อไปนี้
ภายใน ๙๐ วันนับแต่วันที่นายทะเบียนมีคำสั่งรับจดทะเบียน

(ก) ทรัพย์สินประเภทอสังหาริมทรัพย์หรือทรัพย์สินที่มีทะเบียน ให้ส่งสำเนาหลักฐาน
ซึ่งแสดงว่าห้างหุ้นส่วนหรือบริษัทจำกัดเป็นเจ้าของกรรมสิทธิ์

(ข) ทรัพย์สินประเภทอื่น ให้ส่งสำเนาบัญชีแสดงรายละเอียดและมูลค่าทรัพย์สิน
ที่นำมาลงทุน

(ค) ทรัพย์สินซึ่งผู้เป็นหุ้นส่วนนำมาให้ห้างหุ้นส่วนใช้แทนการลงทุน ให้จัดส่งสัญญา
ให้ใช้ทรัพย์สิน

๓. การจดทะเบียนเพิ่มทุนของห้างหุ้นส่วนและบริษัทจำกัด ที่มีทุนจดทะเบียนเดิมรวมกับ
ทุนจดทะเบียนที่เพิ่มใหม่เกินกว่าห้าล้านบาท ให้จัดส่งเอกสารประกอบคำขอจดทะเบียนตามระเบียบ
สำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัทจำกัด พ.ศ. ๒๕๖๑
และที่แก้ไขเพิ่มเติม รวมทั้งจัดส่งเอกสารเพิ่มเติม ดังนี้

(๑) กรณีชำระด้วยเงิน ให้จัดส่งเอกสารหลักฐานที่ธนาคารออกให้ เพื่อรับรองหรือ
แสดงว่าห้างหุ้นส่วนหรือบริษัทจำกัดได้รับชำระเงินลงทุนหรือเงินค่าหุ้นเฉพาะส่วนที่เพิ่มตามที่เรียกชำระ
ไว้แล้ว พร้อมกับคำขอจดทะเบียน

(๒) กรณีชำระด้วยทรัพย์สิน ให้จัดส่งหนังสือชี้แจงยืนยันการรับชำระค่าลงทุนหรือค่าหุ้น
ด้วยทรัพย์สินของห้างหุ้นส่วนหรือบริษัทจำกัด และเอกสารหลักฐานดังต่อไปนี้ พร้อมกับคำขอจดทะเบียน

(ก) ทรัพย์สินประเภทอสังหาริมทรัพย์หรือทรัพย์สินที่มีทะเบียน ให้ส่งสำเนาหลักฐาน
ซึ่งแสดงว่าห้างหุ้นส่วนหรือบริษัทจำกัดเป็นเจ้าของกรรมสิทธิ์

(ข) ทรัพย์สินประเภทอื่น ให้ส่งสำเนาบัญชีแสดงรายละเอียดและมูลค่าทรัพย์สิน
ที่นำมาลงทุน

(ค) ทรัพย์สินซึ่งผู้เป็นหุ้นส่วนนำมาให้ห้างหุ้นส่วนใช้แทนการลงทุน ให้จัดส่งสัญญา
ให้ใช้ทรัพย์สิน

๔. การจดทะเบียนควบรวมบริษัทจำกัดพร้อมเพิ่มทุนในคราวเดียวกันและได้เรียกชำระค่าหุ้น
ด้วยแล้ว โดยมีทุนที่ขอจดทะเบียนเกินกว่าห้าล้านบาท ให้จัดส่งเอกสารประกอบคำขอจดทะเบียน
ตามระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัทจำกัด
พ.ศ. ๒๕๖๑ และที่แก้ไขเพิ่มเติม รวมทั้งจัดส่งเอกสารเพิ่มเติม ดังนี้

(๑) ควบรวมกันโดยเป็นบริษัทขึ้นใหม่

(๑.๑) กรณีชำระด้วยเงิน ให้จัดส่งเอกสารหลักฐานที่ธนาคารออกให้เพื่อรับรองหรือ
แสดงว่ากรรมการที่มีอำนาจลงนามคนใดคนหนึ่งได้รับเงินค่าหุ้นเฉพาะส่วนที่เพิ่มตามจำนวนที่ชำระไว้แล้ว
พร้อมคำขอจดทะเบียน

เมื่อนายทะเบียนมีคำสั่งรับจดทะเบียนควบรวมแล้ว ให้จัดส่งเอกสารหลักฐาน
ที่ธนาคารออกให้เพื่อรับรองหรือแสดงว่าบริษัทได้รับเงินค่าหุ้นที่กรรมการเก็บรวบรวมไว้แล้ว
ภายใน ๑๕ วัน นับแต่วันที่นายทะเบียนมีคำสั่งรับจดทะเบียน

(๑.๒) กรณีชำระด้วยทรัพย์สิน ให้จัดส่งหนังสือยืนยันของผู้เป็นเจ้าของทรัพย์สิน
ว่าจะโอนกรรมสิทธิ์ในทรัพย์สินให้แก่บริษัทจำกัด พร้อมคำขอจดทะเบียน

เมื่อนายทะเบียนมีคำสั่งรับจดทะเบียนควบรวมแล้ว ให้จัดส่งเอกสารหลักฐาน
ดังต่อไปนี้ภายใน ๙๐ วันนับแต่วันที่นายทะเบียนมีคำสั่งรับจดทะเบียน

(ก) ทรัพย์สินประเภทอสังหาริมทรัพย์หรือทรัพย์สินที่มีทะเบียน ให้ส่งสำเนา
หลักฐานซึ่งแสดงว่าบริษัทจำกัดเป็นเจ้าของกรรมสิทธิ์

(ข) ทรัพย์สินประเภทอื่น ให้ส่งสำเนาบัญชีแสดงรายละเอียดและมูลค่า
ทรัพย์สินที่นำมาลงทุน

(๒) ควรรวมกันโดยบริษัทนี้บริษัทใดยังคงมีสภาพเป็นนิติบุคคล

(๒.๑) กรณีชำระด้วยเงิน ให้จัดส่งเอกสารหลักฐานที่ธนาคารออกให้ เพื่อรับรอง
หรือแสดงว่าบริษัทที่ยังคงมีสภาพเป็นนิติบุคคลได้รับชำระเงินค่าหุ้นเฉพาะส่วนที่เพิ่มตามจำนวน
ที่ชำระไว้แล้ว พร้อมกับคำขอจดทะเบียน

(๒.๒) กรณีชำระด้วยทรัพย์สิน ให้จัดส่งหนังสือชี้แจงยืนยันการรับชำระค่าหุ้นด้วย
ทรัพย์สินของบริษัทจำกัดที่ยังคงมีสภาพเป็นนิติบุคคล และเอกสารหลักฐานพร้อมกับคำขอจดทะเบียน
ดังต่อไปนี้

(ก) ทรัพย์สินประเภทอสังหาริมทรัพย์หรือทรัพย์สินที่มีทะเบียน
ให้ส่งสำเนาหลักฐานซึ่งแสดงว่าบริษัทจำกัดที่ยังคงมีสภาพเป็นนิติบุคคลเป็นเจ้าของกรรมสิทธิ์

(ข) ทรัพย์สินประเภทอื่น ให้ส่งสำเนาบัญชีแสดงรายละเอียดและมูลค่าทรัพย์สิน
ที่นำมาลงทุน

๕. กรณีที่ห้างหุ้นส่วนหรือบริษัทจำกัดไม่จัดส่งเอกสารหลักฐานเพิ่มเติมต่อนายทะเบียนภายใน
ระยะเวลาที่กำหนดตาม ๒ และ ๔ (๑) อาจเป็นเหตุให้นายทะเบียนพิจารณาเพิกถอนรายการ
จดทะเบียนเกี่ยวกับทุนได้

ทั้งนี้ ตั้งแต่วันที่ ๗ กุมภาพันธ์ ๒๕๖๖ เป็นต้นไป

สั่ง ณ วันที่ ๓ กุมภาพันธ์ พ.ศ. ๒๕๖๖

ทศพล ทั้งสุขตร
อธิบดีกรมพัฒนาธุรกิจการค้า

นายทะเบียนกลาง